અને છેલ્લે ગીતા બાલી. લગ્ન પછી ફિલ્મો છોડી ચૂકેલી અને આ ફિલ્મ દ્વારા (બે બાળકોની માતા બન્યા પછી) છેલ્લીવાર પાછી ફરેલી ગીતા એક કમાલની અભિનેત્રી હતી. મૂળ હરિકીર્તન કૌર નામ ધરાવનાર આ પંજાબણ ની પ્રતિભા એવી વિચક્ષણ હતી કે અશોક કુમાર, દેવ આનંદ અને રાજકપૂર જેવા કલાકારો પણ એની આગળ ઝાંખા પડી જતા. ૭૦ જેટલી ફિલ્મો તો કરી એણે, પણ જે કક્ષાની એ કલાકાર હતી એવી માન્યતા એને કદાચ ન મળી. ફિલ્મ ‘કોફી હાઉસ’ (૧૯૫૫)ના શૂટીંગ દરમિયાન એ શમ્મીકપૂર ને પરણી ગઈ અને ફિલ્મ જગત ને અલવિદા કરી દીધું પણ એનો કલાકાર જીવ ઝાલ્યો ન રહ્યો. નિવૃતિના થોડાક વર્ષો પછી રાજીંદરસિંગ બેદીની મહાન નવલકથા ‘એક ચાદર મૈલી સી’ પરથી નિર્માત્રી અને મુખ્ય અભિનેત્રી તરીકે બેદી ના નિર્દેશનમાં ‘રાનો’ નામની ફિલ્મ બનાવવાનું શરૂ કર્યું પણ ફિલ્મના નિર્માણ દરમિયાન જ શીતળાનો રોગ એને ભરખી ગયો ! ૧૯૬૫માં માત્ર ૩૫ વર્ષની વયે ! ફિલ્મ પણ અધૂરી રહી અને આપણી ગીતા બાલી માટેની અભિપ્સા પણ !